CELEX: 32018D0890
Language: fi
Date: 2018-06-04 00:00:00
Title: Neuvoston päätös (EU) 2018/890, annettu 4 päivänä kesäkuuta 2018, terrorismin ennaltaehkäisyä koskevan Euroopan neuvoston yleissopimuksen lisäpöytäkirjan tekemisestä Euroopan unionin puolesta

22.6.2018   
            
            
               FI
            
            
               Euroopan unionin virallinen lehti
            
            
               L 159/15
            
         NEUVOSTON PÄÄTÖS (EU) 2018/890,
   annettu 4 päivänä kesäkuuta 2018,
   terrorismin ennaltaehkäisyä koskevan Euroopan neuvoston yleissopimuksen lisäpöytäkirjan tekemisestä Euroopan unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 83 artiklan 1 kohdan yhdessä sen 218 artiklan 6 kohdan a alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:
   
               (1)
            
            
               Terrorismin ennaltaehkäisyä koskevan Euroopan neuvoston yleissopimuksen lisäpöytäkirja (2), jäljempänä ’lisäpöytäkirja’, allekirjoitettiin 22 päivänä lokakuuta 2015 neuvoston päätöksen (EU) 2015/1914 (3) mukaisesti sillä varauksella, että sen tekeminen saatetaan päätökseen.
            
         
               (2)
            
            
               Lisäpöytäkirjan 10 artiklan mukaan lisäpöytäkirja on avoinna unionin hyväksymistä varten.
            
         
               (3)
            
            
               Euroopan parlamentin ja neuvoston direktiivissä (EU) 2017/541 (4) vahvistettiin terrorismin torjuntaa koskevat yhteiset unionin säännöt. Unioni on siis jo hyväksynyt toimenpiteitä lisäpöytäkirjan soveltamisalaan kuuluvilla eri aloilla.
            
         
               (4)
            
            
               Lisäpöytäkirja olisi sen vuoksi hyväksyttävä unionin puolesta unionin toimivaltaan kuuluvien asioiden osalta siinä määrin kuin lisäpöytäkirja voi vaikuttaa näihin yhteisiin sääntöihin tai muuttaa niiden soveltamisalaa. Jäsenvaltiot säilyttävät toimivaltansa siltä osin kuin lisäpöytäkirja ei vaikuta yhteisiin sääntöihin tai muuta niiden soveltamisalaa.
            
         
               (5)
            
            
               Lisäpöytäkirjassa edellytetään, että kukin osapuoli nimeää ulkomaille terrorismia varten matkustavia henkilöitä koskevien tietojen vaihtoa varten yhteystahon. Europol olisi nimettävä unionin yhteystahoksi. Myös jäsenvaltioissa voidaan nimetä yhteystahoja.
            
         
               (6)
            
            
               Neuvoston puitepäätös 2002/475/YOS (5) sitoo Irlantia, ja sen vuoksi Irlanti osallistuu tämän päätöksen hyväksymiseen.
            
         
               (7)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevien 1 ja 2 artiklan mukaisesti Yhdistynyt kuningaskunta ei osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan, sanotun kuitenkaan rajoittamatta mainitun pöytäkirjan 4 artiklan soveltamista.
            
         
               (8)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään terrorismin ennaltaehkäisyä koskevan Euroopan neuvoston yleissopimuksen lisäpöytäkirja unionin toimivaltaan kuuluvien asioiden osalta unionin puolesta.
   Lisäpöytäkirjan teksti on liitetty tähän päätökseen.
   2 artikla
   Nimetään Euroopan unionin lainvalvontayhteistyövirasto (Europol) lisäpöytäkirjan 7 artiklassa tarkoitetuksi unionin yhteystahoksi Euroopan parlamentin ja neuvoston asetuksen (EU) 2016/794 (6) mukaisesti.
   3 artikla
   Neuvoston puheenjohtaja nimeää yhden tai useamman henkilön, jolla on oikeus tallettaa lisäpöytäkirjan 10 artiklassa tarkoitettu hyväksymiskirja unionin puolesta (7).
   4 artikla
   Tämä päätös tulee voimaan päivänä, jona se hyväksytään.
   
      Tehty Luxemburgissa 4 päivänä kesäkuuta 2018.
      
         
            Neuvoston puolesta
         
         
            Puheenjohtaja
         
         T. TSACHEVA
      
   
   
      (1)  Hyväksyntä annettu 18 päivänä huhtikuuta 2018 (ei vielä julkaistu virallisessa lehdessä).
   
      (2)  CETS 217.
   
      (3)  Neuvoston päätös (EU) 2015/1914, annettu 18 päivänä syyskuuta 2015, terrorismin ennaltaehkäisyä koskevan Euroopan neuvoston yleissopimuksen (ETS 196) lisäpöytäkirjan allekirjoittamisesta Euroopan unionin puolesta (EUVL L 280, 24.10.2015, s. 24).
   
      (4)  Euroopan parlamentin ja neuvoston direktiivi (EU) 2017/541, annettu 15 päivänä maaliskuuta 2017, terrorismin torjumisesta sekä neuvoston puitepäätöksen 2002/475/YOS korvaamisesta sekä neuvoston päätöksen 2005/671/YOS muuttamisesta (EUVL L 88, 31.3.2017, s. 6).
   
      (5)  Neuvoston puitepäätös 2002/475/YOS, tehty 13 päivänä kesäkuuta 2002, terrorismin torjumisesta (EYVL L 164, 22.6.2002, s. 3).
   
      (6)  Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).
   
      (7)  Neuvoston pääsihteeristö julkaisee lisäpöytäkirjan voimaantulopäivän Euroopan unionin osalta virallisessa lehdessä.